หุ้นไทยเสี่ยงรูด 40 จุด ตามตลาดฯ ตปท. หลังดาวโจนส์ดิ่ง 1,200 จุด
หุ้นไทยเสี่ยงรูด 40 จุด ตามตลาดฯ ตปท. หลังดาวโจนส์ดิ่ง 1,200 จุด
6 ก.พ. 2561

ผู้สื่อข่าวรายงานว่า ภาพรวมตลาดหุ้นไทยวันนี้มีแนวโน้มปรับตัวลดลงอย่างหนัก หลังเมื่อคืนที่ผ่านมาดัชนีดาวโจนส์ปรับตัวลดลงอย่างหนักเป็นประวัติการณ์ต่อเนื่องจากเมื่อวันศุกร์
ด้าน นายกิจพล ไพรไพศาลกิจ ผู้อำนวยการและนักกลยุทธ์ บล.ยูโอบี เคย์เฮียน (ประเทศไทย) เปิดเผยกับ “ข่าวหุ้นธุรกิจออนไลน์” ว่า ภาพรวมตลาดหุ้นไทยวันนี้มีโอกาสปรับตัวลดลงประมาณ 30-40 จุด หรือราว 2-3% หลังจากเมื่อคืนที่ผ่านมาตลาดหุ้นนิวยอร์กปิดปรับตัวลดลงหนักสุดเป็นประวัติการ เนื่องจากในช่วงก่อนหน้านี้ราคาหุ้นของบริษัทจดทะเบียนได้มีการปรับตัวขึ้นเร็วเกินไป สวนทางกับกำไรที่ยังปรับตัวขึ้นตามไปไม่ทัน รวมถึงตลาดหุ้นสหรัฐฯ ไม่ได้มีการปรับฐานมาเป็นเวลานาน ซึ่งโดยปกติตลาดหุ้นสหรัฐฯ จะปรับฐานทุกๆ 400 วัน
ทั้งนี้ คาดว่าตลาดหุ้นไทยจะไม่ปรับตัวลงแรงเท่าตลาดฯ สหรัฐฯ เนื่องจากราคาหุ้นไทยยังไม่สูงเท่าราคาหุ้นสหรัฐฯ พร้อมวางกรอบดัชนีวันนี้ไว้ที่ 1,760-1,780 จุด และ 1730 จุด
อนึ่งเมื่อคืนนี้ (5 ก.พ.61) ดัชนีดาวโจนส์ปิดปรับตัวร่วงลงหนักสุดเป็นประวัติการณ์ หลังนักลงทุนเดินหน้าเทขายหุ้นอย่างต่อเนื่องจากเมื่อวันศุกร์ ท่ามกลางความตื่นตระหนกต่อกระแสคาดการณ์ที่ว่า ธนาคารกลางสหรัฐ (เฟด) อาจปรับขึ้นอัตราดอกเบี้ยเร็วกว่าที่คาดไว้ในปีนี้ เพื่อสกัดการพุ่งขึ้นของเงินเฟ้อ หลังจากตัวเลขจ้างงานและค่าแรงในสหรัฐขยายตัวมากกว่าคาด
โดยดัชนีเฉลี่ยอุตสาหกรรมดาวโจนส์ปิดที่ 24,345.75 จุด ร่วงลง 1,175.21 จุด หรือ -4.60% ดัชนี S&amp;P500 ปิดที่ 2,648.94 จุด ลดลง 113.19 จุด หรือ -4.10% และดัชนี Nasdaq ปิดที่ 6,967.53 จุด ลดลง 273.42 จุด หรือ -3.78%
 
 